《荔枝 其一》
宋代·刘攽

南州积炎德，嘉树凌冬绿。薰风海上来，丹荔逾夏熟。

煌煌锦绣林，亭亭翡翠屋。鹊头烂晨霞，天酒莹寒玉。

流声感中华，采掇如不足。开元百马死，汉堠五里促。

君王玉食间，此荐知不辱。迨今糟粕馀，犹足惊凡目。

忆初成上林，四方会奇木。使臣得安榴，天马来首蓿。

拔芽自幽遐，托地幸渗漉。我欲咎真宰，喟兹限荒服。

将非名实雄，百果为羞缩。区区化工意，聊尔存众族。

作者简介：刘攽bān（1023～1089）北宋史学家，刘敞之弟。字贡夫，一作贡父、赣父，号公非。临江新喻（今江西新余）人，一说江西樟树人。庆历进士，历任曹州、兖州、亳州、蔡州知州，官至中书舍人。一生潜心史学，治学严谨。助司马光纂修《资治通鉴》，充任副主编，负责汉史部分，著有《东汉刊误》等。